L. Nagy, poslanec: (2003-02-27):
Predmetný návrh zákona Národná rada pridelila na prerokovanie ústavnoprávnemu výboru, osobitnému kontrolnému výboru na kontrolu Slovenskej informačnej služby, výboru pre financie, rozpočet a menu, výboru pre verejnú správu, výboru pre obranu a bezpečnosť a výboru pre ľudské práva, národnosti a postavenie žien ako gestorskému výboru. Všetky výbory prerokovali návrh zákona v lehote určenej Národnou radou, iné výbory o návrhu nerokovali. Gestorský výbor nedostal žiadne stanoviská od poslancov podané podľa § 75 ods. 2 rokovacieho poriadku. Návrh zákona odporúčali schváliť bez pripomienok výbor pre financie, rozpočet a menu a výbor pre obranu a bezpečnosť. Osobitný kontrolný výbor pre kontrolu SIS, ústavnoprávny výbor, výbor pre verejnú správu a výbor pre ľudské práva, národnosti a postavenie žien odporúčajú návrh schváliť s pripomienkami, ktoré sú uvedené v časti IV spoločnej správy spolu so stanoviskom gestorského výboru k nim. Gestorský výbor svojím uznesením č. 36 z 24. februára tohto roku schválil spoločnú správu vrátane návrhu postupu pri hlasovaní o jednotlivých pozmeňujúcich návrhoch vyplývajúcich z uznesení výborov. Zároveň gestorský výbor predkladá Národnej rade aj návrh uznesenia, ktorým sa má určiť, ktorý výbor bude plniť úlohy vyplývajúce z § 6, § 12 a § 14 zákona. Ide najmä o prípravu voľby funkcionárov a členov orgánov Ústavu pamäti národa a sledovanie procesu sprístupnenia dokumentov, na ktoré sa zákon vzťahuje. Chcem podotknúť, že takéto uznesenie musí Národná rada prijať bez ohľadu na osud súčasne prerokovanej novely, pretože predmetné úlohy vyplývajú už z účinného zákona. Vážené panie poslankyne, vážení páni poslanci, dovoľte mi ešte zdôrazniť, že všetky doplňujúce a pozmeňujúce návrhy, aj keď je ich v porovnaní s rozsahom predloženej novely veľa, sledujú jedine uľahčenie aplikácie už účinného zákona v praxi a nijako nemenia podstatu a filozofiu zákona, ktorý bol v predošlom volebnom období schválený veľkou väčšinou hlasov poslancov vtedajšej koalície, ale i opozície. To je všetko, pán predsedajúci. P. Rusko, podpredseda NR SR: Ďakujem pekne. Zaujmite miesto, pán spravodajca. Ale chcem vás informovať, kolegovia, kolegyne, že by sme prerušili rokovanie o tomto bode programu, pretože tu máme dva body. Body č. 33, 34, ktoré sú vyslovenie súhlasu so zmluvami. Máme tu ministrov a zajtra je tripartita, ani jeden z ministrov by zajtra nemohol prísť. Tak vás chcem poprosiť, aby sme mohli tento bod prerušiť a prísť so zmluvami, akurát tak do 18.50-18.55 hodiny stihneme a potom budeme pokračovať zajtra otvorením rozpravy k tomuto bodu programu. Takže, nech sa páči, prerušujem rokovanie o návrhu skupiny poslancov a budeme ďalej rokovať o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zmene článku 38 Zmluvy medzi Slovenskou republikou a Českou republikou o vytvorení colnej únie, podpísanej v Prahe dňa 29. októbra 1992 , tlač 131, druhé a tretie čítanie. Návrh vlády ste dostali ako tlač 131, správu o prerokovaní návrhu vlády vo výboroch máte ako tlač 131a. Návrh vlády odôvodní podpredseda vlády a minister hospodárstva Robert Nemcsics. Prosím, aby sa ujal slova. R. Nemcsics, podpredseda vlády a minister hospodárstva a pre správu a privatizáciu národného majetku SR: Ďakujem pekne za slovo, pán predsedajúci. Vážené panie poslankyne, vážení páni poslanci, dovoľte mi, aby som vám predložil návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zmene článku 38 zmluvy medzi týmito dvoma krajinami o vytvorení colnej únie, podpísanej v Prahe dňa 29. októbra 1992. Táto zmluva umožňuje v zmysle článku 38 jej písomné vypovedanie. V prípade výpovede by však zmluva stratila platnosť až 12 mesiacov po jej doručení druhej zmluvnej strane. S cieľom zachovať existenciu a výhody colnej únie až do termínu spoločného vstupu Slovenska a Česka do Európskej únie, a to aj v prípade, keby došlo k prípadnému posunu tohto termínu, vypracovalo ministerstvo hospodárstva a ministerstvo zahraničných vecí v spolupráci s Ministerstvom priemyslu a obchodu Českej republiky a Ministerstvom zahraničných vecí Českej republiky Zmluvu o zmene článku 38. Zmena sa dotýka ukončenia platnosti zmluvy v prípade, ak sa jedna zo zmluvných strán, resp. obe zmluvné strany stanú členskými štátmi Európskej únie súčasne. Vzhľadom na skutočnosť, že k vstupu do Európskej únie boli prizvané obidve zmluvné strany súčasne, skončí sa v zmysle navrhovanej zmeny článku 38 jej platnosť automaticky dňom vstupu Slovenskej republiky a Českej republiky do Európskej únie. Zmluva je prezidentskou medzinárodnou hospodárskou zmluvou všeobecnej povahy podľa čl. 7 ods. 4 Ústavy Slovenskej republiky, ktorej ustanovenia nemajú prednosť pred zákonmi Slovenskej republiky, avšak pred jej ratifikáciou prezidentom sa vyžaduje súhlas Národnej rady Slovenskej republiky. Vláda Slovenskej republiky uznesením č. 1203 zo 6. novembra 2002 vyslovila súhlas s uzavretím zmluvy medzi Slovenskou republikou a Českou republikou o zmene tohto článku 38 zmluvy o vytvorení colnej únie, podpísanej v Prahe 29. októbra 1992. Zmluva bola podpísaná v rámci pracovného stretnutia predsedu vlády Mikuláša Dzurindu s predsedom vlády Českej republiky Vladimírom Špidlom v Bratislave 30. 11. 2002. Návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zmene článku 38 zmluvy bol prerokovaný a jednomyseľne odsúhlasený v Zahraničnom výbore Národnej rady dňa 5. 2. 2003 a vo Výbore Národnej rady pre hospodárstvo, privatizáciu a podnikanie dňa 18. 2. 2003. Na základe uvedených skutočností odporúčam, vážené panie poslankyne a páni poslanci, aby Národná rada Slovenskej republiky vyslovila súhlas so Zmluvou medzi Slovenskou a Českou republikou o zmene článku 38 zmluvy medzi oboma krajinami o vytvorení colnej únie, podpísanej v Prahe 29. októbra 1992. Ďakujem. P. Rusko, podpredseda NR SR: Ďakujem, pán minister. Prosím určeného spravodajcu z gestorského výboru pre hospodárstvo, privatizáciu a podnikanie poslanca Stanislava Janiša, aby informoval Národnú radu o výsledkoch rokovania výborov o tomto návrhu vlády. Pán minister, sadnite si na miesto navrhovateľa.